Ezekre az intézkedésekre – az euró pénzhamisítás elleni védelméhez kapcsolódó konkrét igényektől függően – az Unió területén belül, illetve azon kívül egyaránt sor került. Létrehozása óta a Periklész program megszilárdította regionális megközelítését azáltal, hogy a világ legérzékenyebb régióira is kiterjedő intézkedéseket hajt végre. 2015-ben a program kiemelt térsége volt Latin-Amerika (Spanyolország két intézkedést szervezett), Délkelet-Európa (Horvátország, Olaszország és a Bizottság szervezett intézkedéseket), a Földközi-tenger térsége (Olaszország egy intézkedést szervezett) és Kína (Franciaország, Olaszország és a Bizottság szervezett intézkedéseket).

III. ábra és IV. ábra: A résztvevők származása és a résztvevők szakmai háttere (2015-ben vállalt intézkedések, lásd az I. mellékletet)

Megközelítőleg 618 szakértő vesz részt azokban a Periklész-intézkedésekben, amelyekre 2015-ben vállaltak kötelezettséget.

Származási ország tekintetében a résztvevők 59 országból érkeztek. A képzésben részt vevők többsége (65 %) Európából származik: 41 % a tagállamokból érkezett, míg a második legnagyobb csoportot a nem uniós európai országokból származó személyek alkották 24 %-kal. A képzésben részt vevők 14 %-a Latin-Amerikából (főleg Kolumbiából és Peruból), 7 %-a pedig a Közel-Kelet és Észak-Afrika országaiból származik. Figyelemre méltó az Ázsiából származó résztvevők arányának növekedése, amely jelenleg 4 %-ot tesz ki, és valamennyi résztvevő Kínából származik..

A résztvevők szakmai hátterét tekintve az összes résztvevő 53 %-át a rendőrség tagjai tették ki. A kiemelkedően magas részvétel oka, hogy a rendőri hatóságok alkotják az euró hamisítása elleni küzdelem frontvonalát, és a rendőri személyzet a nyomozókat és a technikusokat egyaránt magában foglalja. Mindazonáltal ki kell emelni, hogy a résztvevők többi kategóriája (47%) tekintetében fokozódó differenciálódás figyelhető meg. Magas volt a részvétel a központi bankok (19 %), az igazságügy területén dolgozó alkalmazottak (10 %) és a vámhatóságok (4 %) részéről.

Ennek eredményeként a Periklész program végrehajtása jól tükrözi a program transznacionális és multidiszciplináris dimenzióját, a 331/2014/EU rendeletnek megfelelően.





3. A 2015-ben vállalt intézkedések áttekintése: kiemelkedő intézkedések

A Periklész 2020 program 2015. évi végrehajtása folyamatos pozitív tendenciát mutat a résztvevők szakmai hátterének növekvő differenciálódása tekintetében. Említésre méltó mindenekelőtt a bírói kar növekvő részvétele öt intézkedésben, valamint a vámhatóságok növekvő részvétele.

A program 2015-ben is fenntartotta és még szorosabbra fűzte a regionális együttműködést a Latin-Amerikában, a földközi-tengeri térségben és a balkáni régióban megvalósult számos intézkedés révén, valamint három olyan intézkedés révén, amelyben kínai felek is részt vettek. Emellett a Periklész programhoz kapcsolódó 2015. évi kötelezettségvállalások a programra jelentkező illetékes tagállami hatóságok további diverzifikációját tükrözik; a „Polizeipräsident in Berlin, Landeskriminalamt” először pályázott a Periklész-programból nyújtandó finanszírozásra.

A Periklész 2020 program 2015. évi költségvetése keretében zajló számos intézkedés célja a multidiszciplináris együttműködés erősítése a hamisítás elleni védelem, a szakmai tapasztalatcsere és a bevált gyakorlatok cseréjének terén, egyrészt a tagállamok és az uniós intézmények, másrészt Kína illetékes nemzeti hatóságai között. 2016 januárjában a Periklész program finanszírozásával rendezték meg a „kínai-európai együttműködés az euró hamisítása elleni küzdelemben” című konferenciát Párizsban. Ezenfelül az Olasz Nemzeti Központi Hivatal kínai résztvevőket vont be a Periklész által finanszírozott intézkedésébe. Végül pedig Brüsszelben kerül majd sor az „EU–Kína Periklész műhelytalálkozó a fizetőeszközök védelméről” című intézkedés megrendezésére a Kínai Népköztársaság Közbiztonsági Minisztériumának részvételével. A műhelytalálkozó célja, hogy strukturáltabb együttműködés jöjjön létre a hamisítás elleni védelem területén stratégiai és operatív ügyekben a tagállamok, az uniós intézmények és a kínai illetékes nemzeti hatóságok között.

A Bizottság folytatja az EU–Délkelet-Európa konferenciasorozatot, amelynek keretében a 12. EU–Délkelet-Európa konferencia megrendezésére kerül sor 2016 októberében a horvátországi Zágrábban. Ezek a konferenciák elengedhetetlenek a délkelet-európai illetékes nemzeti hatóságok közötti együttműködés megerősítéséhez, ugyanis ebben a régióban található a hamisított eurók lehetséges továbbításának és előállításának számos csomópontja.

A Bizottság folyamatosan tájékoztatja az Euróhamisítási Szakértői Csoport (a továbbiakban: ECEG) szakértőit a program keretén belül támogatott intézkedésekről. 2015-ben három ECEG-találkozóra került sor.

A program szorosan illeszkedik más releváns, uniós szintű programokhoz és intézkedésekhez, és nagy mértékben kiegészíti azokat, mert középpontjában a szervezett bűnözés egy konkrét formája – nevezetesen az euróhamisítás – áll, és kizárólag ennek megelőzésére és az ez elleni küzdelemre irányul. Ezért az OLAF-nak az Európai Unió pénzügyi érdekeinek védelmére irányuló Herkules III programjával összhangban és azt kiegészítve működik, valamint szorosan illeszkedik többek között a Belügyi Főigazgatóság Belső Biztonsági Alap – Rendőrség elnevezésű programjához, amely a bűnmegelőzést és a bűncselekményekkel szembeni átfogó küzdelmet célozza.

4. A 2014. évi Periklész 2020 program vagy a Periklész program keretében vállalt Periklész-intézkedések 2015. évi végrehajtása

2015-ben tíz olyan Periklész-intézkedést hajtottak végre, amelyre a 2014. évi Periklész 2020 program vagy a Periklész program költségvetésének keretében tettek vállalást. Ezek közül öt projekt tagállamok – Lettország, Olaszország és Franciaország – illetékes hatóságaitól származott, míg ötöt a Bizottság kezdeményezett. A végrehajtott projekteket két szeminárium, két tanulmány, két szakmai képzés, három munkavállalói csereprogram és az euróhamisítás elleni védelemről szóló kézikönyv frissítése alkotta. A projektek szempontjából kiemelt terület volt Délkelet-Európa és a mediterrán térség.

5. Következtetések és további lépések

A Periklész 2020 program továbbra is a pénzhamisítás elleni küzdelem fontos és hatékony eszköze. Ezt a következtetést támasztja alá a Bizottság azon megállapítása, miszerint az előző évhez képest több társfinanszírozott intézkedést fogadtak el a Periklész 2020 program keretében. A program képezi a tanulmányokhoz, az együttműködés fenntartásához és kiterjesztéséhez, valamint az euróhamisítás elleni küzdelemben részt vevő szereplők között a bevált módszerek megosztásához nyújtott támogatás alapját. A program végrehajtásának eredményei és az ECEG által megvitatott újonnan jelentkező fenyegetések elemzése alapján a 2016. év prioritásai az alábbiak: